PTT บวก 0.74% หลังราคาน้ำมันพุ่งรับข่าวเครื่องบินรัสเซียถูกยิงร่วง
PTT บวก 0.74% หลังราคาน้ำมัน WTI พุ่ง รับข่าวเครื่องบินรัสเซียถูกยิงร่วง โดย ณ เวลา 11.07 น. ราคาอยู่ที่ 271 บ. บวก 2 บ. หรือ 0.74% สูงสุดที่ 273 บ. ต่ำสุดที่ 270 บ. มูลค่าซื้อขายที่ 260.07 ลบ. 
25 พ.ย. 2558

ผู้สื่อข่าวรายงานว่า ราคาหุ้นบริษัท ปตท. จำกัด (มหาชน) หรือ PTT ณ เวลา 11.07น. ราคาอยู่ที่ 271 บาท บวก 2 บาท หรือ 0.74% สูงสุดที่ 273 บาท ต่ำสุดที่ 270 บาท มูลค่าซื้อขายที่ 260.07 ล้านบาท ขณะที่ดัชนีตลาดหุ้นไทยโดยรวมลบ 0.20%

 
บล.ดีบีเอส วิคเคอร์ส (ประเทศไทย) ระบุในบทวิเคราะห์ว่า ราคาน้ำมันดิบพุ่ง หลังเหตุการณ์เครื่องบินขับไล่ของรัสเซียถูกตุรกียิงตก สร้างความกังวลต่อสถานการณ์ตึงเครียดในตะวันออกกลาง สัญญาน้ำมันดิบ WTI และ BRENT ส่งมอบม.ค.2016 ปิด +1.12 และ 1.29 เหรียญสหรัฐ/บาร์เรล ปิดที่ 42.87 และ 46.12 เหรียญสหรัฐ/บาร์เรลตามลำดับ ปัจจัยจับตา คือ สถานการณ์การเมืองโลก และรายงานสต็อกน้ำมันดิบรายสัปดาห์สหรัฐ ซึ่งตลาดคาดการณ์ว่าจะขยับขึ้นอีก 1.1 ล้านบาร์เรล 
ขณะที่ บล.กรุงศรี ระบุในบทวิเคราะห์ว่า หุ้นกลุ่มน้ำมันมีโอกาสปรับขึ้นวันนี้ แต่เป็นเพียงระยะสั้น ตามการปรับขึ้นของราคาน้ำมันดิบ WTI เมื่อคืนที่ผ่านมา อย่างไรก็ดีหากราคาหุ้นน้ำมันปรับขึ้นแรงแนะนำขายทำกำไร เพราะเชื่อว่าเหตุการณ์นี้ยังไม่บานปลาย ดังนั้นราคาน้ำมันดิบจึงปรับขึ้นชั่วคราวเท่านั้น แต่ด้วยปัญหาภาวะน้ำมันดิบที่ล้นตลาดและโอเปกไม่ยอมลดกำลังผลิตจะยังกดดันราคาน้ำมันดิบให้อยู่ในระดับต่ำต่อเนื่อง
ด้าน บล.คันทรี่ กรุ๊ป แนะ”เก็งกำไร” หุ้น PTTEP มองเป็นตัวแทนของการเก็งกำไรของราคาน้ำมันดิบที่ปรับตัวขึ้น และได้ประโยชน์จากช่วงเวลาที่ชัดเจนมากขึ้นของการเตรียมเปิดประมูลสัมปทานรอบ 21 ในช่วงกลางปี 59 พร้อมคาดไตรมาส 4/58 พลิกมาเป็นกำไร จากที่คาดไม่ตั้งด้อยค่าเพิ่ม